V. Veteška, podpredseda NR SR: (2003-12-03):
J. Jaduš, poslanec: Takže ujímam sa témy. Takže ako už povedal pán minister, ako povedal pán spravodajca, zákon o odpadoch sa tešil veľkej popularite, čo svedčí aj 69 pozmeňujúcich návrhov v spoločnej správe výboru pre životné prostredie. Ja si dovolím upozorniť vás a upriamiť vašu pozornosť na jeden z bodov tejto spoločnej správy, konkrétne bod č. 63 spoločnej správy, kde sa v čl. III v bode 3 v § 10da ods. 1 písm. a) podarilo presadiť zvýšenie poplatku ministerstvom životného prostredia navrhovanej sadzby, hornej sadzby 5 korún na 10 korún za 1 kilogram uloženého, to je odvozu uložené odpadu. V spoločnej správe sa uvádza zdôvodnenie, že sa v rozmedzí 0,2 Sk až 10 Sk pohybujú reálne náklady na odvoz komunálneho odpadu. Dovoľte mi vysloviť pochybnosť o tomto zdôvodnení, pretože prax, reálna prax ukazuje, a ja som si to mal možnosť overiť v mnohých obciach, ale aj v mestách našej krajiny, že práve tam, kde by tá sadzba mala byť podstatne vyššia, práve tam sa uplatňuje sadzba najnižšia, t. j. v obciach, a práve tam, kde by zber komunálneho odpadu mal byť efektívny, to znamená veľké aglomerácie, veľké mestá Bratislava, Prešov, Košice, Banská Bystrica, tam sú poplatky za odvoz odpadu vysoké. Zamýšľal som sa nad tým, prečo je tomu tak a pravdepodobne tomu tak bude práve preto, že rozhodnutie obecných zastupiteľstiev malých obcí a starostov sú pod veľkým tlakom a drobnohľadom verejnosti a obyvateľov tej-ktorej obce, takže si starosta nedovolí a zastupiteľstvo nedovolí zvýšiť cenu za odvoz odpadu neúmerne, neúmerne si nedovolí zvyšovať tlak a požiadavky na občanov. Naopak, ako sami dobre vieme, rozhodnutia zastupiteľstiev veľkých miest sú také, že sa vymykajú kontrole, veď musím povedať, čo chcem, a musím to povedať nejakým spôsobom, takže, páni, vydržte, už keď ste vydržali, tak do tej siedmej snáď vydržíte. Čiže práve rozhodnutia zastupiteľstiev veľkých miest sú do istej miery anonymné, a preto sa veľké mestá uchyľujú k tomu, že zvyšujú neúmerným spôsobom na maximálnu možnú hranicu poplatky za odvoz komunálneho odpadu. Obávam sa, že prijatím práve tohto znenia a zvýšením sadzby na 10 Sk za 1 kilogram dôjde k presne tomu istému efektu. Obce si potrebujú riešiť svoje problémy v iných oblastiach, v školstve, v zdravotníctve, v sociálne sfére, a budú si ich riešiť všetkými možnými dostupnými prostriedkami, budú si ich riešiť aj na úkor poplatkov na odvoz komunálnych odpadov. Už, pán poslanec Köteles, keď vy vystupujete, ja sa snažím stále vás počúvať až do konca, takže budem veľmi rád, keď mi umožníte tento dôvetok, lebo ja vás chcem presvedčiť, aby ste so mnou súhlasili, a po prvýkrát, aby koalícia aj opoziční poslanci návrh schválili. (Ruch v sále) Vy ma zdržiavate, aby som to naťahoval, dokedy sa len dá. Takže dokončím. Takže tá anonymita rozhodnutí určite tu existuje a už dnes sa nám nepáči, že my ako tí, ktorí platíme za odvoz komunálnych odpadov, si nemôžeme vybrať firmu, ktorá ponúka najnižšie ceny. Dnes sa to deje prostredníctvom výberového konania obecných zastupiteľstiev a tam vieme, že niekde troj-, niekde päťčlenná komisia rozhodne o tom, čo budú platiť občania 100-, 200- alebo 500-tisícového mesta. Toto je práve pre Bratislavčanov zaujímavá vec, pani kolegyňa, takže nemali by sme sa smiať. A preto vás prosím, aby ste zvážili tieto moje poznámky a aby sme nezvyšovali aj tak zbytočne vysoký sociálny tlak na občanov, pretože, bohužiaľ, postarali sme sa im o to, že od nového roka budeme platiť viac za energie, za kúrenie, budeme platiť viac z titulu zvýšenia ceny DPH, čiže tie základné životné potreby porastú a nie je dôvod, aby rástli aj v tomto smere, ak sme presvedčení o tom, a všetci sme určite, že nakladanie s komunálnym odpadom je dobrý biznis. Ďalej chcem povedať, že recyklačný fond od nového roka vychádza v ústrety samosprávam a podstatným spôsobom bude stimulovať recykláciu komunálneho odpadu, to znamená, že môžu sa obce postarať o to, ak budú zavádzať recyklovaný zber, ak budú dôslední, vyťažiť obrovské prostriedky budú môcť z tohto recyklačného fondu. Takže môj návrh znie. Navrhujem vyňať zo spoločnej správy bod 63 na samostatné hlasovanie a prosím vás, aby ste tento bod 63 neschválili. Ďakujem vám veľmi pekne. (Potlesk.)